A Bizottság 1543/2001/EK rendelete

(2001. július 27.)

a fejes saláta, a fodros endíviasaláta és a széles levelű endíviasaláta forgalmazási előírásainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 911/2001/EK bizottsági rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) A fejes salátát, a fodros endíviasalátát és a széles levelű endíviasalátát a 2200/96/EK rendelet I. mellékletében azon termékek között sorolják fel, amelyekre vonatkozóan előírásokat kell elfogadni. A legutóbb az 1455/1999/EK rendelettel [3] módosított, a fejes salátára, a fodros endíviasalátára és a széles levelű endíviasalátára vonatkozó minőségi előírások megállapításáról szóló, 1988. január 13-i 79/88/EGK bizottsági rendeletet [4] gyakran módosították, és annak jogi egyértelműsége a továbbiakban nem biztosítható.

(2) A 79/88/EK rendeletet hatályon kívül kell helyezni, és az abban foglalt szabályokat újra kell fogalmazni. E célból, valamint a világpiac átláthatóságának megőrzése érdekében az Egyesült Nemzetek Európai Gazdasági Bizottságának (ENSZ/EGB) a Romlandó Termények Szabványosításával és a Minőség Javításával Foglalkozó Munkacsoportja által a fejes saláta, a fodros endíviasaláta és a széles levelű endíviasaláta minőségi előírásaira tett javaslatokat figyelembe kell venni.

(3) Az előírások alkalmazásának célja, hogy megakadályozzák a gyengébb minőségű termékek piaci értékesítését, összhangba hozzák a termelést a fogyasztói követelményekkel, elősegítsék a tisztességes versenyen alapuló kereskedelmet, és ezáltal javítsák a jövedelmezőséget.

(4) Az előírások minden értékesítési szakaszban érvényesek. A nagy távolságra történő szállítás, a hosszabb raktározás, és a különböző folyamatok, amelyeken a termékek keresztülmennek, a termékek biológiai fejlődése vagy romlandó természete következtében bizonyos minőségromlást eredményezhetnek. Ezt a minőségromlást figyelembe kell venni az előírásoknak a termelőtől való elszállítást követő értékesítési szakaszokban történő alkalmazásakor.

(5) Az ebben a rendeletben előírt intézkedések összhangban állnak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A következő saláták forgalmazási előírásait a melléklet tartalmazza:

- a 070511, valamint a 070519 KN-kód alá tartozó fejes saláta,

- a 070529 KN-kód alá tartozó fodros endíviasaláta és széles levelű endíviasaláta.

A 2200/96/EK rendeletben megállapított feltételeknek megfelelően az előírás minden értékesítési szakaszban érvényes.

A termelőtől való elszállítást követő szakaszokban azonban a saláta – az előírástól eltérően – biológiai fejlődése és romlandó természete következtében veszíthet frissességéből, csökkenhet sejtjei turgornyomása, valamint minőségében romlás következhet be.

2. cikk

A 79/88/EGK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ezt a rendeletet 2002. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. július 27-én.

a Bizottság részéről

Franz Fischler

a Bizottság tagja

[1] HL L 129., 2001.5.11., 3. o.

[2] HL L 297., 1996.11.21., 1. o.

[3] HL L 167., 1999.7.2., 22. o.

[4] HL L 10., 1988.1.14., 8. o.

--------------------------------------------------

MELLÉKLET

A FEJES SALÁTÁRA, A FODROS ENDÍVIASALÁTÁRA ÉS A SZÉLES LEVELŰ ENDÍVIASALÁTÁRA VONATKOZÓ ELŐÍRÁS

I. A TERMÉK MEGHATÁROZÁSA

Ez az előírás az alábbi, a friss állapotban forgalomba kerülő, fogyasztásra szánt salátákra vonatkozik:

- az alábbi salátákból nevelt fejessaláta-változatok (kultivárok):

- Lactuca sativa L. var. capitata L. (fejes saláta, ideértve a fodros levelű salátát és jégsalátát is),

- Lactuca sativa L. var. longifolia Lam. (római saláta),

- Lactuca sativa L. var. crispa L. (metélősaláta), és

- ezeknek a fajtáknak a keresztezései,

- a Cichorium endivia L. var. crispum Lam.-ból nevelt fodros endíviasaláta-változatok (kultivárok),

- a Cichorium endivia L. var. latifolium Lam.-ból nevelt széles levelű endíviasaláta-változatok (kultivárok).

Ez az előírás nem vonatkozik az ipari feldolgozásra szánt, illetve a külön levelek formájában vagy cserepes növényként forgalmazott salátákra.

II. MINŐSÉGI ELŐÍRÁSOK

Az előírás az értékesítésre előkészített és csomagolt saláta minőségi követelményeit határozza meg.

A. Minimumkövetelmények

Az adott minőségi osztályokra vonatkozó külön követelmények és megengedett eltérések mellett a saláta következő tulajdonságai minden osztály tekintetében kötelezőek:

- ép,

- egészséges; ki kell zárni azokat a salátákat, amelyek olyan mértékben rothadtak vagy romlottak, hogy fogyasztásra alkalmatlanok,

- tiszta és tisztított, azaz gyakorlatilag földtől vagy egyéb termesztő közegtől és látható idegen anyagtól mentes,

- friss megjelenés,

- turgoros,

- kártevőktől gyakorlatilag mentes,

- kártevők okozta károsodástól gyakorlatilag mentes,

- nem magszárba induló,

- rendellenes külső nedvességtől mentes,

- minden idegen szagtól és/vagy íztől mentes.

A saláta – a növekedés ideje alatti alacsony hőmérséklet miatt keletkezett – pirosas elszíneződése megengedett, amennyiben ez nem befolyásolja jelentősen a saláta megjelenését.

A gyökereket a külső levelek alatt kell levágni; a vágás legyen egyenes.

A saláta szabályosan fejlett legyen.

A saláta fejlettsége és állapota olyan legyen, hogy:

- kibírja a szállítást és kezelést, és

- megfelelő állapotban érkezzen a rendeltetési helyére.

B. Osztályozás

A saláták a következő két osztályba sorolhatók:

i. I. osztály

Ebbe az osztályba csak jó minőségű saláták tartozhatnak. A saláta rendelkezzen a fajtára vagy a kereskedelmi típusra jellemző ismertetőjegyekkel, különösen a szín tekintetében.

A saláta ezen kívül feleljen meg az alábbi követelményeknek:

- szabályos alakú,

- a termesztési módnak és a termék típusának megfelelően tömör,

- a fogyaszthatóságot befolyásoló sérülésektől vagy minőségromlástól mentes,

- fagykártól mentes.

A fejes salátának egyetlen, jól fejlett szíve legyen. A fóliás vagy üvegházi fejes saláta szíve azonban kevésbé tömör is lehet.

A római salátának legyen szíve, amely kevésbé tömör is lehet.

A fodros endíviasaláta és a széles levelű endíviasaláta közepe sárga színű legyen.

ii. II. osztály

Ebbe az osztályba tartoznak azok a saláták, amelyek nem felelnek meg az I. osztály követelményeinek, viszont a korábban ismertetett minimumkövetelményeket kielégítik.

A saláta legyen:

- megfelelő alakú,

- a fogyaszthatóságot jelentős mértékben befolyásoló sérülésektől vagy minőségromlástól mentes.

Az alábbi hibák megengedettek, amennyiben a saláta a minőség, az eltarthatóság és a csomagolt állapotban való megjelenés tekintetében megőrzi lényeges tulajdonságait:

- enyhe elszíneződés,

- kártevők okozta enyhe károsodás.

A fejes saláta szíve lehet kevésbé tömör. A fóliás vagy üvegházi fejes saláta esetén azonban a szív hiánya megengedett.

A római saláta esetében a szívképződés nem követelmény.

III. A MÉRET SZERINTI OSZTÁLYOZÁSSAL KAPCSOLATOS ELŐÍRÁSOK

A méretet a salátafej tömege határozza meg.

A. Legkisebb tömeg

Az I. és II. osztály esetében a legkisebb tömeg a következő:

| Szabadföldi termesztésű | Fóliás, üvegházi |

Fejes saláta (a fodros levelű saláta és a jégsaláta kivételével), valamint a római saláta (a "Little gem" saláta kivételével) | 150 g | 100 g |

Fodros fejes saláta és a jégsaláta | 300 g | 200 g |

Metélősaláta és "Little gem" saláta | 100 g | 100 g |

Széles levelű endíviasaláta és fodros endíviasaláta | 200 g | 150 g |

B. Egységesség

a) Fejes saláta

Az egy csomagolási egységben lévő legkönnyebb és legnehezebb fejek tömege közötti különbség egyik osztály esetében sem haladhatja meg:

- a 40 g-ot, amennyiben a legkönnyebb saláta tömege a 150 g-ot nem haladja meg,

- a 100 g-ot, amennyiben a legkönnyebb saláta tömege 150 g és 300 g között van,

- a 150 g-ot, amennyiben a legkönnyebb saláta tömege 300 g és 450 g között van,

- a 300 g-ot, amennyiben a legkönnyebb saláta tömege meghaladja a 450 g-ot;

b) Széles levelű endíviasaláta és fodros endíviasaláta

Az egyes csomagokon belüli legkönnyebb és legnehezebb saláták közötti különbség egyik osztály esetében sem haladhatja meg a 300 g-t.

IV. A MEGENGEDETT ELTÉRÉSEKRE VONATKOZÓ ELŐÍRÁSOK

Minden csomagolási egység tartalmazhat olyan salátát, amelynek a minősége és a mérete a megengedett mértékben eltér a feltüntetett osztály követelményeitől.

A. Minőségi eltérések

i. I. osztály

10 darab % lehet olyan, amely ezen osztály követelményeinek nem felel meg, de megfelel a II. osztály követelményeinek – kivételes esetekben beleértve a II. osztály megengedett eltéréseit is.

ii. II. osztály

10 darab % lehet olyan, amely sem ezen osztály követelményeinek, sem pedig a minimumkövetelményeknek nem felel meg – kivéve, ha a saláta rothadás vagy bármely más minőségromlás miatt fogyasztásra alkalmatlanná vált.

B. Megengedett méretbeli eltérések

Valamennyi osztály tekintetében: a saláták 10 darab %-a lehet olyan, amely nem felel meg a méret szerinti osztályozási követelményeknek, ugyanakkor a méretbeli eltéréstől függetlenül tömege 10 %-nál nagyobb mértékben nem térhet el.

V. A KÜLSŐ MEGJELENÉSRE VONATKOZÓ ELŐÍRÁSOK

A. Egységesség

Valamennyi csomagolási egység tartalma legyen egységes, és kizárólag azonos eredetű, azonos fajtájú vagy kereskedelmi típusú, azonos minőségű és azonos méretű salátát tartalmazzon.

Az előírás hatálya alá tartozó, különböző fajtájú saláták egy csomagba is kerülhetnek, amennyiben azok azonos minőségűek és fajtánként azonos méretűek. Ezen kívül a fajták legyenek világosan megkülönböztethetők egymástól, és a csomagon belüli egyes fajták aránya a csomagolás károsítása nélkül legyen látható.

A csomagolási egység látható része a teljes belső tartalmat tükrözze.

B. Csomagolás

A csomagolásnál alapvető szempont, hogy az megfelelően megóvja a salátát.

A csomagolási egységek belsejében használt anyag legyen új, tiszta és olyan minőségű, hogy az a termékben semmilyen külső vagy belső elváltozást ne okozzon. Megengedett az egyéb anyagok, különösen a termék leírására szolgáló papír vagy bélyegzők alkalmazása, amennyiben a nyomtatás vagy a címkézés egészségre nem káros festékkel, illetve ragasztóval történik.

A csomagolási egységek minden idegen anyagtól mentesek legyenek.

C. Megjelenés

Az egynél több rétegben csomagolt saláták esetében a fejeket egymással szembe fordítva kell elhelyezni, feltéve hogy a rétegeket vagy a fejeket megfelelően védik, illetve elválasztják.

VI. A JELÖLÉSSEL KAPCSOLATOS ELŐÍRÁSOK

Minden egyes csomagolási egység egyazon oldalán olvashatóan, letörölhetetlenül és kívülről jól láthatóan az alábbi adatokat kell feltüntetni:

A. Azonosítás

A csomagoló és/vagy forgalmazó neve és címe, vagy a hivatalosan kiadott, illetve elfogadott kódjelzése. Kódjelzés alkalmazása esetében azonban a kódjelzés közvetlen közelében fel kell tüntetni a "csomagoló" és/vagy "forgalmazó" hivatkozást (vagy az ennek megfelelő rövidítéseket).

B. A termék megnevezése

- "fejes saláta", "Batávia saláta", "jégsaláta", "római saláta", "metélősaláta" (vagy, adott esetben, például "tölgyfalevél saláta", "Lollo bionda", "Lollo rossa"), "fodros endíviasaláta" vagy "széles levelű endíviasaláta", illetve egyéb hasonló megnevezés, ha a csomagolási egység tartalma kívülről nem látható,

- adott esetben "Little gem", vagy egyéb hasonló megnevezés,

- adott esetben "fóliasátorban/üvegházban termesztett" megjelölés vagy egyéb megfelelő jelölés,

- a fajta megnevezése (nem kötelező),

- különböző fajtájú saláták vegyes csomagolása esetében:

- "vegyes saláta" megjelölés, vagy

- az egyes fajták megnevezése, illetve – amennyiben a tartalom kívülről nem látható – az egyes fajták darabszámának megjelölése.

C. A termék származása

A származási ország és – tetszőlegesen – a termesztési tájegység, illetve az ország, a régió vagy a helység neve.

D. Kereskedelmi előírások

- osztály,

- méret, a fejenkénti alsó tömeghatár vagy a saláták számának feltüntetésével,

- nettó tömeg (nem kötelező).

E. Hivatalos ellenőrző jel (nem kötelező)

--------------------------------------------------